Vlčan, Samuel, dočasne poverený minister pôdohospodárstva a rozvoja vidieka SR (2023-03-30):
Ďakujem za slovo, pán predsedajúci. Vážené pani poslankyne, vážení páni poslanci, dovoľte, aby som v zastúpení prečítal odpoveď pána ministra. „Vážený pán poslanec, projekt Výstavba a rekonštrukcia chodníkov a výstavba osvetlenie v meste Rimavská Sobota bol schválený na konci roka 2020, pričom zmluva o poskytnutí nenávratného finančného príspevku nadobudla účinnosť 13. februára 2021. V prvom rade si dovoľujem upozorniť na skutočnosť, že verejné obstarávanie na stavebné práce z daného projektu bolo, bolo predložené na kontrolu sprostredkovateľskému orgánu Ministerstva vnútra Slovenskej republiky prvýkrát až 6. septembra 2022, čo znamená až 19 mesiacov po účinnosti zmluvu o poskytnutí nenávratného finančného príspevku. Dlhšia doba výkonu kontroly je spôsobená viacerými okolnosťami. Najskôr bolo totiž nevyhnuté vykonať vecnú a formálnu kontrolu dokumentácie z verejného obstarávania, a teda kontrolu vecného nesúladu... a vecného súladu predmetu zákazky s aktivitami projektu, kontrolu súladu s rozpočtami, s rozpočtom projektu. Až následne bolo možné pristúpiť k výkonu samotnej procesnej stránky verejného obstarávania. Výkon kontroly verejného obstarávania sa, samozrejme, predlžuje, ak dokumentácia nie je kompletná a úplná, resp. ak sú výkonom kontroly zistené skutočnosti, ktoré je potrebné vysvetliť. Vtedy je nevyhnutné požiadať verejného obstarávateľa o vysvetlenie týchto skutočností a doba výkonu kontroly sa, pochopiteľne, predlžuje. Keďže kontrolný orgán je povinný poskytnúť verejnému obstarávateľovi lehotu na doručenie vysvetlenia a prípadné doplnenie chýbajúcich dokladov a dokumentácie. Včera, 29. marca 2023 bola mestu Rimavská Sobota zaslaná oficiálna žiadosť o vysvetlenie a doplnenie dokumentácie, keďže dokumentácia z verejného obstarávania nebola úplná, a zároveň v nej boli zistené skutočnosti, ktoré si vyžadujú bližšie vysvetlenie. Výkon kontroly bude môcť pokračovať a byť ukončený až po doručení chýbajúcej dokumentácie. S ohľadom na procesné lehoty je predpoklad ukončenia kontroly polovica apríla 2023. To, že lehoty výkonu kontrol sa v posledných mesiacoch predlžovali, je spôsobené vysokou administratívnou záťažou všetkých kontrolných orgánov zapojených do implementácie európskych projektov nevynímajúce ministerstvo vnútra. Dôvodom je blížiaci sa koniec programového obdobia 2014 – 2020, ktoré sa v posledných troch rokoch dočerpáva. Aj príslušné oddelenia Ministerstva vnútra Slovenskej republiky sú preto zaťažené vo výrazne väčšej miere, ako tomu bolo v predchádzajúcich rokoch. Zároveň aktuálne chýba 40 % projektových manažérov pre implementáciu infraštruktúrnych projektov a rovnako aj 50 % kontrolórov verejného obstarávania. Aj v tejto veci ale boli a sú vykonané opatrenia na nápravu, a to vo forme posilnenia kapacít príslušných oddelení ministerstva vnútra, čo sa v posledných týždňoch odrazilo najmä na počte ukončených kontrol verejného obstarávania. Vážený pán poslanec, cením si vašu snahu a rozhodnutie realizovať projekt pre marginalizované rómske komunity. Nedá mi v súvislosti s vašou otázkou ale nespomenúť a nepoukázať aj na ďalší faktor, ktorý spôsobil časový sklz. Aktivity projektu mohli byť zrealizované podstatne skôr aj z iného dôvodu. Aktuálne kontrolované verejné obstarávanie totiž nie je prvým verejným obstarávaním na uskutočnenie stavebných prác v rámci tohto projektu. Ide o už opakované verejné obstarávanie, keďže to prvé bolo zrušené z dôvodu, že to nariadil samotný Úrad pre verejné obstarávanie. Ten v prvom verejnom obstarávaní, ktoré realizovalo mesto Rimavská Sobota, totiž identifikoval zistenia, ktoré mohli mať vplyv na jeho výsledok. Pôvodné verejné obstarávanie bolo podľa záverov kontroly Úradu pre verejného obstarávanie realizované v rozpore so základnými princípmi verejného obstarávania. Zodpovednosť za doposiaľ nedokončený projekt tak nesie v značnej miere aj samotný verejný obstarávateľ, mesto Rimavská Sobota. Na záver uvádzam, že kontrola prebieha, a pokiaľ bude doručená chýbajúca dokumentácia a tiež dostatočné vysvetlenie k položeným otázkam, kontrolu bude možné v dohľadnej dobe ukončiť, aby bolo možné čo najskôr začať so stavebnými prácami.“ Ďakujem. Skončil som.